text: 150 nye arbejdspladser til Trekantområdet
  11 juli 2016 kl. 11.27
  150 nye arbejdspladser rykker til Kolding i august. TDC opretter nyt call-center. 
  Det hele startede i Kolding. Og nu vender TDC Group tilbage. Den 29. august 2016 åbner TDC Group nemlig et nyt call-center på Klostergade. Ambitionen er, at der skal ansættes 150 medarbejdere, som skal være med til at servicere de mange YouSee-kunder. Den ekstra kapacitet skal blandt andet bruges, fordi TDC Privat og YouSee i juni blev lagt sammen til ét samlet YouSee.
  Hos Kolding Kommune er man naturligvis begejstrede for, at valget er faldet på netop Kolding.
  - Det er utroligt dejligt, at Kolding får 150 helt nye arbejdspladser, som vores ledige kan bringes i spil til. Det kommer til at gavne rigtigt mange i Kolding, og da bygningen allerede står klar, kommer det til at gå stærkt,” siger borgmester Jørn Pedersen i en pressemeddelelse.
  